David Ionovič Bronštejn

Súťaže MS v šachu

V roku 1948 bol Bronštejn na základe predchádzajúcich úspechov zaradený medzi účastníkov medzipásmového turnaja MS, ktorý sa hral v Saltsjöbadene(Švédsko). Obsadil v ňom bez prehry 1. miesto a postúpil do turnaja kandidátov. Turnaj sa hral v roku 1950 v Budapešti a mal dramatický priebeh. Pred posledným kolom bol Bronštejn druhý, a ak chcel dostihnúť svojho krajana Isaaka Boleslavského, musel bezpodmienečne vyhrať. V partii proti Paulovi Keresovi zvolil veľmi riskantný gambitový variant Španielskej hry. Risk sa mu vyplatil a po výhre sa delil s Boleslavským o 1.-2. miesto. Bolo to dosť prekvapujúce, za favoritov turnaja sa počítali Vasilij Smyslov a Keres, ktorí obsadili 3. a 4. miesto. Bronštejn s Boleslavským museli zohrať dodatkový zápas, ktorý rozhodol o súperovi pre majstra sveta. Aj tento zápas mal dramatický priebeh. Hralo sa na 12 partií. Bronštejn získal dvojbodový náskok, Boleslavskij však vyrovnal. Po 12. partii bolo 6:6 a zápas sa musel predĺžovať. V 13. partii mal Boleslavskij výhru na dosah, po jeho hrubej chybe však Bronštejn udržal remízu. 14. partiu Bronštejn presvedčivo vyhral a tým vyhral aj celý zápas 3:2, =9.
Zápas o titul MS s Michailom Botvinnikom bol Bronštejnov životný úspech. Po dramatickom priebehu mal Bronštejn titul MS na dosah ruky, prehrou predposlednej - 23. - partie však svoju šancu premárnil. Zápas sa skončil 12:12 (5:5, =14), čo stačilo Botvinnikovi na udržanie titulu.
V turnaji kandidátov v Zurichu 1953, do ktorého mal zabezpečenú priamu účasť, skončil 2.-4. Medzipásmový turnaj v Göteborgu 1955 presvedčivo vyhral, ale v turnaji kandidátov v Amsterdame 1956 ho zastihol pokles formy a skončil 3.-7.
V medzipásmovom turnaji v Portoroži 1958 skončil 7.-11., keď do turnaja kandidátov postupovalo prvých šesť. Bronštejn postup premárnil v poslednom kole, keď po slabej hre prehral s jedným z najslabších účastníkov turnaja. V pásmovom turnaji v Moskve 1964 bol 2.-3. V medzipásmovom turnaji v Amsterdame 1964 bol 6. Tentokrát ho o postup do ďalších bojov MS pripravilo pravidlo FIDE, podľa ktorého môže v zápasoch kandidátov štartovať najviac 5 hráčov z jednej krajiny. Na medzipásmovom turnaji v Petrópolise 1973 bol 6., čo na postup nestačilo. V pásmovom turnaji vo Viľňuse 1975 bol až 11.-12. a ďalej nepostúpil.

Turnajové výsledky

Pärnu 1947 4.-6., Liverpool 1952 1.-2., Hastings 1953/54 1.-2., Belehrad 1954 1., Alechinov memoriál Moskva 1956 5., 1959 1.-3., 1961 5.-7., 1962 3.-6., Gotha 1957 1., Mar del Plata 1960 3., Maróczyho memoriál Budapešť 1961 2.-3., Beverwijk 1963 2., Miškovec 1963 2., Szombathely 1966 1.-2., Krems 1967 1., Amsterdam 1968 2., Kislovodsk 1968 5.-6., Berlín 1968 1.-2., Sovietsky pohár Dnepropetrovsk 1970 1., Vinkovci 1970 2.-4., Tallinn 1971 3., 1973 3.-6., 1975 4.-5., 1977 4.-6., 1979 4. 1981 2.-3., Sarajevo 1971 3.-4., Pärnu 1971 4., Las Palmas 1972 4., Teeside 1975 3.-5., Hastings 1975/76 1.-3., Sandomierz 1976 (open) 1.(48 hráčov), Budapešť 1977 1., Jurmala 1978 1., Vršac 1979 5.-7., Jerevan 1981 (veteráni) 1.-2., Pančevo 1987 2.-4., Londýn 1989 2.-4., Budapešť 1989 (open) 24.(314), Londýn 1989 (open) 13.(240), Rím 1990 (open) 16.(105), Tastrup 1990 5.-8., Kodaň 1991 (open) 10(40), Haag 1992 (open) 1.(48), 1993 1.(64), 1994 4.(76), Hastings 1993/94 (open) 10.(61), 1994/95 5.(127), 1995/96 2.(126), Oslo 1994 (open) 7.(48), Gausdal 1994 (open) 7.(59), Brusel 1995 (open) 2.(35), Wrexham 1995 5.-7., Ubeda 1996 (open) 12.(98), Wijk aan Zee 1997 (open) 10.(35)
V 90. rokoch 20. storočia hrával aj ligovú súťaž družstiev v Belgicku a vo Francúzsku. Zohral aj niekoľko zápasov proti počítačom.